b'\n_START_ARTICLE_\nLeft 4 Dead\n_START_SECTION_\nZgodba in igranje\n_START_PARAGRAPH_\nDogajanje je postavljeno na severovzhod Zdru\xc5\xbeenih dr\xc5\xbeav Amerike v \xc4\x8das po izbruhu apokalipti\xc4\x8dne pandemije virusa, ki spreminja ljudi v zombije. Protagonisti so \xc5\xa1tirje pre\xc5\xbeiveli, ki so po naklju\xc4\x8dju imuni na virus in se morajo v razli\xc4\x8dnih scenarijih prebiti do mesta za evakuacijo, na poti pa so jim \xc5\xa1tevil\xc4\x8dne horde zombijev. V enoigralskem na\xc4\x8dinu prevzame igralec vlogo enega od pre\xc5\xbeivelih, ostale pa nadzoruje umetna inteligenca. Poleg tega obstaja ve\xc4\x8d ve\xc4\x8digralskih na\xc4\x8dinov: v kooperativnem na\xc4\x8dinu do \xc5\xa1tirje igralci prevzamejo vloge protagonistov in se prebijajo skozi kampanje, v pre\xc5\xbeivetvenem na\xc4\x8dinu pa so morajo pre\xc5\xbeiveti \xc4\x8dim dlje, preden jih preplavi neskon\xc4\x8dna horda zombijev. Zadnji na\xc4\x8din je spopad dveh ekip po najve\xc4\x8d \xc5\xa1tirje igralci. V tem primeru polovica igralcev prevzame vloge posebnih tipov oku\xc5\xbeenih in morajo prepre\xc4\x8diti pre\xc5\xbeivelim napredovanje do nadzornih to\xc4\x8dk kampanje. Ko vsi pre\xc5\xbeiveli dose\xc5\xbeejo nadzorno to\xc4\x8dko ali so vsi \xc5\xa1tirje mrtvi, se vloge zamenjajo, na koncu pa se to\xc4\x8dkuje razdalja, ki so jo \xc4\x8dlani obeh skupin dosegli kot pre\xc5\xbeiveli. V vseh na\xc4\x8dinih umetna inteligenca dinami\xc4\x8dno dolo\xc4\x8da tempo igre, odvisno od stanja pre\xc5\xbeivelih. Element pre\xc5\xbeivetvene grozljivke je nenehna ogro\xc5\xbeenost zaradi konstantnih napadov zombijev, pri \xc4\x8demer so sredstva (strelivo, \xc5\xbeivljenjska energija) zelo omejena.\n_START_SECTION_\nOdziv\n_START_PARAGRAPH_\nIgra je bila po izidu dele\xc5\xbena vsesplo\xc5\xa1nega odobravanja s strani igralcev in tudi kritikov. Na spletnih straneh, ki zbirajo kriti\xc5\xa1ke ocene, ima povpre\xc4\x8dno oceno okoli 90\xc2\xa0%. Kritiki so izpostavili odli\xc4\x8dno filmsko vzdu\xc5\xa1je in raznolikost, ki tudi po ve\xc4\x8dkratnem igranju ohranja igro zanimivo. Left 4 Dead je ve\xc4\x8d igri\xc4\x8darskih revij in drugih organizacij izbralo za najbolj\xc5\xa1o ve\xc4\x8digralsko igro leta. Nekaj kritik sta bila dele\xc5\xbena le grafi\xc4\x8dna podoba, ki jo ustvarja v \xc4\x8dasu izida \xc5\xbee nekoliko zastarel igralni pogon, in omejen nabor igralnih obmo\xc4\x8dij. Konec septembra 2009 je zalo\xc5\xbenik objavil, da so bili prodani skoraj trije milijoni izvodov igre._NEWLINE_Valve Corporation je kasneje izdal ve\xc4\x8d dodatkov, predvsem v obliki novih kampanj. Na podlagi uspeha igre je 17. novembra 2009 iz\xc5\xa1lo nadaljevanje z naslovom Left 4 Dead 2. Kasneje izdana dodatna vsebina povezuje zgodbo obeh delov. Predelava obeh iger za operacijski sistem Mac OS X, ki je iz\xc5\xa1la konec oktobra 2010, omogo\xc4\x8da skupno igranje igralcev na obeh sistemih.\n_START_SECTION_\nSistemske zahteve\n_START_PARAGRAPH_\nprocesor 3.0\xc2\xa0GHz Pentium 4, 2.0\xc2\xa0GHz Dual Core, ali AMD64X2,_NEWLINE_1\xc2\xa0GB RAM,_NEWLINE_128\xc2\xa0MB DirectX 9.0 kompatibilna grafi\xc4\x8dna kartica s podporo za Pixel Shader 2.0,_NEWLINE_DirectX 9.0c-kompatibilna zvo\xc4\x8dna kartica,_NEWLINE_povezava z internetom za aktivacijo in nalaganje posodobitev'